บริษัทประกันแห่รุกตลาดท่องเที่ยว
ทีคิวเอ็มจับมือกรุงเทพประกันภัย รุกประกันอุบัติเหตุส่วนบุคคลเทศกาลท่องเที่ยว ชูค่ารักษา 4 หมื่นบาท
20 ก.ย. 2559

ทีคิวเอ็มจับมือกรุงเทพประกันภัย รุกประกันอุบัติเหตุส่วนบุคคลเทศกาลท่องเที่ยว ชูค่ารักษา 4 หมื่นบาท
นายอัญชลิน พรรณนิภา ประธานบริษัท ทีคิวเอ็ม อินชัวรันส์ โบรคเกอร์ เปิดเผยว่า จากภาวะเศรษฐกิจชะลอตัวทำให้ภาคธุรกิจต่างๆ ซบเซา กำลังซื้อลดลง มีเพียงภาคธุรกิจท่องเที่ยวที่ยังเติบโตกว่า 7% และแต่ละภูมิภาคมีการจัดเทศกาลท่องเที่ยวท้องถิ่นอย่างต่อเนื่อง ซึ่งได้รับความสนใจจากนักท่องเที่ยวไทยเข้าร่วมงานอย่างคึกคัก เป็นโอกาสที่ทางบริษัทกับ บริษัท กรุงเทพประกันภัย ออกประกันอุบัติเหตุส่วนบุคคลคุ้มครองชีวิตและการบาดเจ็บ จากการเข้าร่วมงานเทศกาลต่างๆ ทั่วประเทศถึง 4 เท่าของความคุ้มครองพื้นฐาน นอกจากนี้ ยังคุ้มครองอุบัติเหตุจากเครื่องจักรขณะทำงานและจากสัตว์ทำร้าย 2 เท่า
“บริษัทจะนำสินค้าดังกล่าวไปเผยแพร่ผ่านอาสาสมัครประจำหมู่บ้าน หรือ อสม. ที่ปัจจุบันบริษัทมีการให้ความรู้พื้นฐานด้านประกันภัยอยู่แล้ว” นาย อัญชลิน กล่าว
นายอภิสิทธิ์ อนันตนาถรัตน กรรมการผู้อำนวยการใหญ่ บริษัท กรุงเทพประกันภัย กล่าวว่า เบี้ยประกันปีละ 799 บาท กรณีเสียชีวิตจากอุบัติเหตุทั่วไปจะคุ้มครอง 2.5 แสนบาท ค่ารักษา 1 หมื่นบาท หากเสียชีวิตขณะทำงานกับเครื่องจักร เกษตรกรรม จะได้รับความคุ้มครอง 2 เท่า แต่ถ้าเสียชีวิตขณะเข้าร่วมเทศกาลท่องเที่ยวจะได้รับชดเชย 1 ล้านบาท หากบาดเจ็บต้องเข้ารับการรักษาจะได้รับความคุ้มครอง 4 หมื่นบาท ไม่จำกัดจำนวนครั้งและไม่ต้องสำรองจ่าย
สำหรับแบบประกันดังกล่าวไม่ได้ตั้งเป้าหมายยอดขาย เพราะเป็นแบบประกันแรกที่เปิดสู่ตลาดความเสี่ยงสูงที่ยังไม่เคยมีบริษัทใดเข้าสู่ตลาดนี้ ที่คุ้มครองเกษตรกรขณะทำงานกับเครื่องจักรและพนักงานโรงงานขณะทำงานกับเครื่องจักร โดยจะจ่ายตามเงื่อนไขของกรมธรรม์ที่ทางพนักงานทีคิวเอ็ม 4,000 คนทั่วประเทศจะต้องอธิบายให้ลูกค้าเข้าใจ ซึ่งคาดว่าตลาดนี้จะมีอัตราการเกิดอุบัติเหตุ ต้องจ่ายค่าสินไหมทดแทนประมาณ 50% จากตลาดอื่นๆ ที่มีความเสียหายประมาณ 30%
นอกจากนี้ ยังเป็นการสนองนโยบายของภาครัฐที่ต้องการให้ทุกภาคส่วนช่วยส่งเสริมให้มีความแข็งแรง ซึ่งประกันภูมิภาคเป็นหนึ่งในเครื่องมือที่ประชาชนในภูมิภาคสามารถใช้เป็นสวัสดิการให้กับตัวเองและครอบครัวได้ โดยเฉพาะค่ารักษาพยาบาลจากอุบัติเหตุที่มีตั้งแต่ 1-4 หมื่นบาท/ครั้ง คาดว่าน่าจะได้รับการตอบรับดีเพราะเบี้ยประกันไม่แพงและยังมีค่ารักษาให้ด้วย ซึ่งช่วงปลายปีกำลังซื้อของภาคเกษตรกลับมาแล้วเห็นจากยอดขายรถกระบะเพิ่มสูงขึ้น แสดงว่าราคาสินค้าเกษตรเริ่มดี
ทั้งนี้ จากการวิเคราะห์อุบัติเหตุที่มักเกิดกับอาชีพต่างๆ ในแต่ละภูมิภาค พบว่าอาชีพที่มีความเสี่ยงภัยอุบัติเหตุมากที่สุดคืออาชีพเกษตรกรรม ป่าไม้ และประมง โดยภาคอีสานมีสัดส่วนเกิดอุบัติเหตุ 40.39% ภาคใต้ 39.8% ภาคเหนือ 35.19% และภาคกลาง 14.24% ส่วนภาคกลางการเกิดอุบัติเหตุของอาชีพเกษตรกรรมมีสัดส่วน 14.24% และอาชีพที่ทำงานเกี่ยวกับเครื่องจักร 13.10% ฉะนั้นแบบประกันดังกล่าวจึงเหมาะกับประชาชนทุกภาค